KOMISIJOS REGLAMENTAS (EB) Nr. 1547/2007
2007 m. gruodžio 20 d.
nustatantis pereinamąjį laikotarpį, skirtą išbraukti Žaliojo Kyšulio Respubliką iš šalių, gaunančių lengvatas pagal mažiausiai išsivysčiusioms šalims taikomą specialiąją priemonę, sąrašo, kaip nustatyta Tarybos reglamente (EB) Nr. 980/2005 dėl bendrųjų tarifų lengvatų sistemos taikymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 27 d. Tarybos reglamentą (EB) Nr. 980/2005 dėl bendrųjų tarifų lengvatų sistemos taikymo (1), ypač į jo 12 straipsnio 7 dalį,
kadangi:
(1)
Žaliojo Kyšulio Respublika (toliau - Žaliasis Kyšulys) priskiriama mažiausiai išsivysčiusioms šalims, kurioms pagal Bendrijos bendrųjų tarifų lengvatų sistemą taikoma specialioji priemonė.
(2)
Reglamento (EB) Nr. 980/2005 12 straipsnio 7 dalyje nustatyta, kad Jungtinėms Tautoms išbraukus šalį iš mažiausiai išsivysčiusių šalių sąrašo, ji išbraukiama ir iš šalių, kurioms taikoma specialioji priemonė, sąrašo. Tame straipsnyje taip pat numatyta, kad gali būti nustatytas ne trumpesnis nei trejų metų pereinamasis laikotarpis, skirtas sumažinti galimą neigiamą tarifų lengvatų, suteikiamų remiantis mažiausiai išsivysčiusioms šalims taikoma specialiąja priemone, panaikinimo poveikį.
(3)
Jungtinės Tautos nuo 2008 m. sausio 1 d. išbraukia Žaliąjį Kyšulį iš mažiausiai išsivysčiusių šalių sąrašo (2).
(4)
Todėl iki 2010 m. pabaigos Žaliajam Kyšuliui turėtų būti leista toliau naudotis pagal specialiąją priemonę mažiausiai išsivysčiusioms šalims taikomomis lengvatomis.
(5)
Šiame reglamente nustatytos priemonės atitinka Bendrųjų lengvatų komiteto nuomonę,
PRIĖMĖ ŠĮ REGLAMENTĄ:
1 straipsnis
Nuo 2011 m. sausio 1 d. Žaliojo Kyšulio Respublika išbraukiama iš Reglamento (EB) Nr. 980/2005 I priede pateikto šalių, gaunančių lengvatas pagal mažiausiai išsivysčiusioms šalims skirtą specialiąją priemonę, sąrašo.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 20 d.